S. Kahanec, poslanec: (2007-10-25):
Vážený pán predseda vlády Slovenskej republiky, v nadväznosti na písomné odpovede členov vlády dovoľte mi reagovať na vašu písomnú odpoveď na moju interpeláciu, ktorá mi bola doručená 22. 10., teda až po uplynutí zákonom určenej 30-dňovej lehoty. Zdôvodnenie odpovede na moju interpeláciu je len v známej všeobecnej rovine doterajších odpovedí k združeniu Ekotorysa, konkrétne v rovine konštatovania, že takýto stav vyplynul zo záväzkov prístupovej zmluvy do Európskej únie, no čo konkrétne to predstavuje v číslach pre Slovensko, osobitne pre východné Slovensko, nie je vo vašej odpovedi pomenované. Východ Slovenska má vysoké percento obcí, ktoré sú pod hranicou 2 tisíc obyvateľov. Tento fakt nebol v náležitej miere braný do úvahy pri prehodnocovaní a implementácii plánu rozvoja verejných vodovodov a kanalizácií, ako aj pri určovaní jednotlivých aglomerácií, v ktorých sa tento plán mal uskutočňovať. A tento plán ani nenaplňuje programové vyhlásenie vašej vlády. Plán bol tvorený na pôde ministerstva životného prostredia, teda na stoloch ministerských úradníkov v Bratislave. Aj vzhľadom na súčasný stav a možnosti realizácie projektu združenia možno konštatovať, že pripomienky, ktoré uplatňovali zástupcovia obcí, Obvodného úradu životného prostredia v Prešove, ani opakované pripomienky Východoslovenskej vodárenskej spoločnosti, a. s. Košice, pri častých rokovaniach na ministerstve životného prostredia, neboli takmer vôbec brané na zreteľ. Konkrétna skúsenosť združenia Ekotorysa. Pri prvom avíze o návrhu plánu rozvoja verejných vodovodov a kanalizácií sa s konkrétnym projektom Ekotorysa počítalo, nakoľko v ňom bol uvedený. Po samotnom schválení sa však v tomto pláne rozvoja už nenachádzal. Zmeny, resp. vyradenie projektu združenia zástupcom obcí však už oficiálne nikto neoznámil, ani nezdôvodnil. Kritériá pre poskytovanie pomoci, ktoré boli odsúhlasené Európskou komisiou, ktoré sú spomínané vo vašej odpovedi, boli zrejme tvorené vybranou úzkou skupinou, avšak neboli známe ani obciam, ani širokej verejnosti. Európska komisia nám zrejme iba odobrila to, čo sme si na Slovensku navrhli. Rovnaké poznatky a skúsenosti majú zástupcovia obcí aj teraz, pri tvorbe Národného strategického referenčného rámca, ako aj pri príprave jednotlivých operačných programov, kedy si sami na Slovensku navrhujeme často komplikované  kritériá, ktoré potom, opäť my sami na Slovensku, nedokážeme plniť, a teda nečerpáme európske fondy v plnej miere. Napriek tomuto nedostačujúcemu čerpaniu európskych fondov sú naďalej obmedzované určité skupiny žiadateľov, čo je aj prípad združenia Ekotorysa, či podobných združení obcí východného Slovenska. O podobných problémoch svedčia aj novovytvárané kritériá, resp. nové rozdelenie obcí do pólov rastu. Tu sa opätovne prejavilo preferovanie obcí či už Bratislavského, Nitrianskeho, Trnavského, či Žilinského kraja pri čerpaní európskych prostriedkov v nadchádzajúcom programovacom období, kde 42 až 50 % obcí z týchto regiónov je zaradených do pólov rastu, čiže čerpania z prostriedkov z regionálneho operačného programu, pritom v troch ekonomicky najslabších krajoch, Prešovskom, Košickom, Banskobystrickom je zaradených do tohto čerpania iba 24 až 29 % obcí. Ostatným obciam ostáva iba program rozvoja vidieka, kde však okruh pomoci je oveľa užší, ako v ROP-kách, teda v regionálnych  operačných programoch, a jeho výška je iba 250 miliónov eur a obce si v tomto programe budú musieť znášať aj 19 % DPH, ktorú si na rozdiel od ROP-iek nemôžu odpočítať v nákladoch. Pán premiér, vysvetlite mi, prosím, no vysvetlite to najmä starostom týchto obcí, ako je možné, že ministerstvo životného prostredia tvorbou takýchto komplikovaných, možno uvažovať, či zmysluplných koncepcií a kritérií si nielen vyhradzuje právo na určovanie legitímnych nárokov na samotný rozvoj regiónov, ale v realite života tak prispieva k zväčšovaniu regionálnych rozdielov. Predpokladám, pán premiér, že to nie je váš úmysel ani cieľ, rozvíjať jednu časť Slovenska na úkor druhej, či odpísať východ Slovenska. Vynárajú sa však aj ďalšie otázky. O koľko sa zväčší rozdiel medzi východom a západom Slovenska, ak jeho rozvoj bude pokračovať v zmysle týchto, podľa zástupcov obcí, neuvážene vytváraných koncepcií. Prečo bol teda projekt Ekotorysa podporený sumou 4 milióny slovenských korún z fondov EÚ, keď jeho pokračovanie je v súčasnosti zastavené. Žiadam vašu odpoveď, pán premiér. Všetky tieto skúsenosti obcí, ktoré nielen cítia, ale aj prežívajú hrozbu ďalšieho prehlbovania regionálnych rozdielov v našom štáte, je potrebné brať vážne. Mali by ich zohľadniť rezorty vlády či renomované odborné inštitúcie a potrebné zmeny presadzovať aj na úrovni Európskej komisie. Som presvedčený, že súčasný stav v rozvoji regiónov nie je adekvátny v porovnaní s rozvojom Európskej únie a nie je ani v súlade s vládnym programom terajšej vlády Slovenskej republiky. Ak nie ste schopný zmeniť tento problémový stav, je potrebné, aby ste vy, pán predseda vlády, verejne a čestne oznámili všetkým občanom a tým aj vlastným voličom na východe, že v období rokov 2007 až 2013 obce do 2 tisíc obyvateľov, čo je veľká väčšina obcí východného Slovenska, síce majú legitímny nárok na nejaký ten rozvoj, no nie na rozvoj s podporou prostredníctvom fondov EÚ. Zároveň sa však pýtam: Z akých prostriedkov sa má tento rozvoj financovať, ak nie z fondov EÚ? Kedy sa má tento rozvoj financovať, ak nie teraz, keď sme v programovacom období? Druhá šanca nemusí byť. Dokedy ešte majú ľudia z týchto obcí piť zdravotne závadnú vodu, ničiť si vlastné okolie, životné prostredie, lebo sa im nedáva šanca na solídne odpadové hospodárstvo? Toto má byť rozvoj nášho Slovenska a vyrovnávanie regionálnych rozdielov v ňom? Žiadam vás, pán premiér, o odpoveď, ako majú konkrétne postupovať obce v združení Ekotorysa, ak nie sú zahrnuté v spomínanom pláne, čo znamená, že ďalšie peniaze na túto aktivitu nemôžu získať z fondov Európskej únie? Kde majú žiadať o potrebné, nie malé prostriedky? Na základe uvedeného preto vyjadrujem nespokojnosť s vašou písomnou odpoveďou, podľa môjho názoru nedostačujúcou odpoveďou, a dovoľujem si zároveň požiadať Národnú radu Slovenskej republiky, aby túto moju nespokojnosť s písomnou odpoveďou na moju interpeláciu zobrala na vedomie prijatím uznesenia. Zároveň poznamenávam, že všetky podklady, projektovú dokumentáciu, rozpočty projektu a podobne, sú obce ochotné okamžite poskytnúť. Ďakujem pekne za pozornosť.